CELEX: 32022D0552
Language: hu
Date: 2022-04-04 00:00:00
Title: A Bizottság (EU) 2022/552 végrehajtási határozata (2022. április 4.) az Amerikai Egyesült Államok Értékpapír- és Tőzsdebizottságánál nyilvántartásba vett nemzeti értéktőzsdék a 2014/65/EU irányelv III. címében meghatározott követelményekkel egyenértékű jogilag kötelező érvényű követelményeknek való megfelelésének, valamint hatékony felügyelet és végrehajtás hatálya alá tartozásának megállapításáról (EGT-vonatkozású szöveg)

2022.4.6.   
               
               
                  HU
               
               
                  Az Európai Unió Hivatalos Lapja
               
               
                  L 107/85
               
            
         A BIZOTTSÁG (EU) 2022/552 VÉGREHAJTÁSI HATÁROZATA
         (2022. április 4.)
         az Amerikai Egyesült Államok Értékpapír- és Tőzsdebizottságánál nyilvántartásba vett nemzeti értéktőzsdék a 2014/65/EU irányelv III. címében meghatározott követelményekkel egyenértékű jogilag kötelező érvényű követelményeknek való megfelelésének, valamint hatékony felügyelet és végrehajtás hatálya alá tartozásának megállapításáról
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a tőzsdén kívüli származtatott ügyletekről, a központi szerződő felekről és a kereskedési adattárakról szóló, 2012. július 4-i 648/2012/EU európai parlamenti és tanácsi rendeletre (1) és különösen annak 2a. cikke (2) bekezdésére,
         mivel:
         
                     (1)
                  
                  
                     A „tőzsdén kívüli származtatott ügylet” 648/2012/EU rendelet 2. cikkének 7. pontjában foglalt meghatározásából következik, hogy a tőzsdén kívüli származtatott ügyletektől eltérő pénzügyi eszközök olyan származtatott ügyletek, amelyek végrehajtására vagy a 2014/65/EU európai parlamenti és tanácsi irányelv (2) 4. cikke (1) bekezdésének 21. pontjában meghatározott szabályozott piacon vagy a 648/2012/EU rendelet 2a. cikkének alkalmazásában a szabályozott piaccal egyenértékűnek tekintett harmadik országbeli piacon kerül sor. Következésképpen a 648/2012/EU rendelet alkalmazásában a szabályozott piaccal egyenértékűnek tekintett harmadik országbeli piacon végrehajtott származtatott ügyletek tőzsdén kívüli származtatott ügyletektől eltérő pénzügyi eszközöknek minősülnek.
                  
               
                     (2)
                  
                  
                     A 648/2012/EU rendelet 2a. cikkével összhangban egy harmadik országbeli piac akkor tekinthető egyenértékűnek valamely szabályozott piaccal, amennyiben megfelel a 2014/65/EU irányelv III. címében meghatározott követelményekkel egyenértékű, jogilag kötelező érvényű követelményeknek, továbbá folyamatos jelleggel hatékony felügyelet és végrehajtás hatálya alá esik a szóban forgó harmadik országban. Meg kell tehát vizsgálni, hogy az USA-ban székhellyel rendelkező és az Amerikai Egyesült Államok Értékpapír- és Tőzsdebizottsága (a továbbiakban: SEC) által felügyelt nemzeti értéktőzsdék megfelelnek-e ezeknek a követelményeknek.
                  
               
                     (3)
                  
                  
                     Ez az egyenértékűségi értékelés az e határozat mellékletében felsorolt nemzeti értéktőzsdékre korlátozódik, és így azokra a származtatott eszközökre terjed ki, amelyekkel az említett tőzsdéken kereskednek, és amelyeket az ESMA által elismert központi szerződő felek számolnak el.
                  
               
                     (4)
                  
                  
                     Az értéktőzsdéről szóló 1934. évi törvény (a továbbiakban: a tőzsdetörvény) 3. szakasza a) pontjának 1. alpontjában szereplő meghatározás szerint az értéktőzsde olyan szervezet, egyesület vagy személyek olyan csoportja, amely piacot vagy rendszert hoz létre, tart fenn vagy bocsát rendelkezésre abból a célból, hogy lehetővé tegye az értékpapírt vásárló és értékesítő felek közötti ügyletkötést, vagy az értékpapírokra vonatkozóan egyébként ellássa a szokásos tőzsdei funkciókat. A SEC 3b-16. szabályában foglalt közelebbi meghatározás szerint a tőzsde olyan szervezet, egyesület vagy személyek olyan csoportja, amely párosítja több vevő és eladó értékpapírra szóló megbízásait, valamint kereskedési rendszer vagy szabályok formájában olyan rögzített és kötelezően alkalmazandó módszereket alkalmaz, amelyek biztosítják a megbízások kölcsönhatását, valamint azt, hogy az ügyletet kötő vevők és eladók elfogadják a kereskedési feltételeket. Ennek megfelelően egy tőzsdén multilaterális rendszernek kell működnie kötelezően alkalmazandó szabályok szerint.
                  
               
                     (5)
                  
                  
                     A tőzsdetörvény 19. szakasza a) pontjának 1. alpontja szerint az értéktőzsdét a SEC-nél nemzeti értéktőzsdeként nyilvántartásba kell venni, mielőtt az megkezdhetné működését. A SEC a nyilvántartásba vételt akkor hagyja jóvá, ha megállapítja a jelentkezőre vonatkozó előírások teljesülését. A SEC-nek meg kell tagadnia a nyilvántartásba vételt, ha ezen előírások nem teljesülnek. A tőzsdetörvény továbbá előírja, hogy az értéktőzsdének valamennyi olyan eljárás- és tevékenységtípus kezelésére vonatkozóan rendelkeznie kell intézkedésekkel, amelyet a jelentkező folytatni kíván. A tőzsdetörvény értelmében az eredeti nyilvántartásba vételi előírásoknak való folyamatos megfelelés a nemzeti értéktőzsdék folyamatos nyilvántartásának előfeltétele. A nyilvántartásba vett nemzeti értéktőzsde köteles a jogszabályi kötelezettségeinek megfelelő szabályokat, szabályzatokat és eljárásokat alkalmazni, továbbá folyamatosan képesnek kell lennie kötelezettségei teljesítésére.
                  
               
                     (6)
                  
                  
                     A tőzsdetörvény továbbá előírja, hogy a nemzeti értéktőzsdéknek biztosítaniuk kell tagjaik számára a piacaikhoz és szolgáltatásaikhoz való pártatlan hozzáférést. A hozzáférési kritériumoknak átláthatóknak kell lenniük, és alkalmazásuk nem járhat tisztességtelen megkülönböztetéssel. A nyilvántartásba vett nemzeti értéktőzsdének az értékpapírok piaci bevezetése tekintetében egyértelmű és átlátható szabályokkal kell rendelkeznie, amelyek lehetővé teszik, hogy az értékpapírokkal tisztességes, rendezett és hatékony módon lehessen kereskedni, és azok szabadon átruházhatók legyenek. Mind az opciós, mind a részvénytőzsdék olyan jegyzési standardokkal rendelkeznek, amelyek a tőzsdetörvény 19. szakasza és 19b-4. szabálya értelmében a SEC felügyelete alá tartoznak. A SEC szabályai és jegyzési standardjai szerint a jegyzett opciók alaptermékeit jelentő értékpapírok kibocsátóinak időben közzé kell tenniük azokat az információkat, amelyek a befektetők számára lényegesek, vagy várhatóan jelentősen befolyásolják az értékpapírok árfolyamát. A nemzeti értéktőzsdék nem jegyezhetik olyan kibocsátó értékpapírjait, amely nem felel meg a SEC-szabályokban meghatározott auditbizottsági követelményeknek. A nemzeti értéktőzsdék nem vehetnek nyilvántartásba olyan, jegyzett opciók alaptermékét jelentő értékpapírt, amelyre vonatkozóan az értékpapírral és a kibocsátóval kapcsolatos információk nem nyilvánosan hozzáférhetők. A SEC 9b-1. szabálya azt is előírja az opciós piacok számára, hogy készítsenek egy opciós tájékoztató dokumentumot, amely tartalmaz bizonyos, a tőzsdén kereskedett opciók jellemzőire és kockázataira vonatkozó információkat. Az értékpapír-kereskedők kötelesek az ügyfelek rendelkezésére bocsátani ezt az opciós tájékoztatót, amelyet az ügyfelek részére történő továbbítást megelőzően be kell nyújtani a SEC-hez. Ezenkívül a tőzsdén jegyzett opciók kibocsátója az Options Clearing Corporation (a továbbiakban: OCC). Az OCC a SEC-nél elszámoló vállalatként és önszabályozó szervezetként van nyilvántartásba véve. Az OCC-nek meg kell felelnie a tőzsdetörvény 17A. szakaszának, amely többek között előírja, hogy az OCC szabályainak általában véve a befektetők és a közérdek védelmét kell célozniuk. Az OCC szabályai a tőzsdetörvény 19. szakasza és a SEC 19b-4. szabálya értelmében a SEC felügyelete alá tartoznak. Továbbá azok a módosítások, amelyeket az OCC saját szabályaiban, műveleteiben vagy eljárásaiban kíván végrehajtani, és amelyek lényegesen befolyásolhatják az OCC jelentette kockázat jellegét vagy szintjét, szintén a SEC felügyelete alá tartoznak a 2010. évi Dodd-Frank Wall Street Reform and Consumer Protection Act 806. szakaszának e) pontja és a SEC 19b-4. szabálya szerint. A SEC 17Ad-22. szabályának c) pontja előírja, hogy az OCC nyilvánosságra hozza auditált éves pénzügyi kimutatásait. Ezen túlmenően a SEC 17Ad-22(e) (23) szabálya előírja, hogy az OCC-nek olyan politikákat és eljárásokat kell érvényesítenie, amelyek megkövetelik többek között az összes vonatkozó szabály és lényeges eljárás nyilvános közzétételét, beleértve a nemteljesítés-kezelési szabályok és eljárások kulcsfontosságú szempontjait, az ügyletek volumenére és értékére vonatkozó alapvető adatokat, valamint a jogi, irányítási, kockázatkezelési és működési keretével kapcsolatos lényeges szabályainak, politikáinak és eljárásainak átfogó leírását. A nemzeti értéktőzsdén az értékpapírokkal való rendezett kereskedést a SEC azon jogköre biztosítja, amelynek alapján bizonyos körülmények között felfüggesztheti a kereskedést, és rendkívüli utasításokat adhat ki, továbbá amelynek alapján felléphet a közérdek és a befektetők érdekének védelmében. Az Egyesült Államok szabályozási kerete kereskedés előtti és utáni átláthatósági követelményeket is tartalmaz a piaci szereplők időben történő tájékoztatása érdekében.
                  
               
                     (7)
                  
                  
                     A SEC-nél való nyilvántartásba vétellel a nemzeti értéktőzsde önszabályozó szervezetté (SRO) válik. A piaci közvetítők önszabályozó szervezeteken keresztüli önszabályozása az USA szabályozási keretrendszerének egyik alapvető eleme. Az önszabályozó szervezetek elsődlegesen felelősek a tagjaik működésére irányadó szabályok kidolgozásáért, valamint tagjaik működésének felügyeletéért. A nemzeti értéktőzsde önszabályozó szervezeti minőségében tagjaival, valamint a tagjaival kapcsolatban álló személyekkel betartatja a tőzsdetörvényt, annak végrehajtási rendelkezéseit és saját szabályait, továbbá figyelemmel kíséri azok betartását. Abban az esetben, ha a tagok nem tartják be az illetékes nemzeti értéktőzsde szabályait, az illetékes nemzeti értéktőzsde köteles eljárni minden olyan esetben, amikor tagjai megsérthették a piaci szabályokat vagy a szövetségi értékpapírtörvényeket. Emellett a jelentős szabálysértésekről tájékoztatnia kell a SEC-et is.
                  
               
                     (8)
                  
                  
                     Az USA-ban engedélyezett nemzeti értéktőzsdékre alkalmazandó, a nemzeti értéktőzsdék működésére vonatkozó jogi keretben meghatározott, jogilag kötelező érvényű követelmények következésképpen olyan eredményeket hoznak, amelyek lényegében egyenértékűek a 2014/65/EU irányelv III. címében meghatározott követelményekkel az alábbi területeken: engedélyeztetési eljárás, a fogalommeghatározásokra vonatkozó követelmények, az elismert tőzsdékhez való hozzáférés, a szervezeti követelmények, a pénzügyi eszközök szabályozott piacra történő bevezetése, illetve azok szabályozott piacról való felfüggesztése vagy eltávolítása, a megfelelés nyomon követése és az elszámolási és kiegyenlítési konstrukciókhoz való hozzáférés.
                  
               
                     (9)
                  
                  
                     Következésképpen a Bizottság megállapítja, hogy az USA-ban letelepedett nemzeti értéktőzsdékre vonatkozó, jogilag kötelező érvényű követelmények egyenértékűek a 2014/65/EU irányelv III. címében meghatározott követelményekkel.
                  
               
                     (10)
                  
                  
                     A hatékony felügyeletet illetően az 1933. évi értékpapírtörvény (a továbbiakban: értékpapírtörvény), valamint a tőzsdetörvény alkotja azt az elsődleges jogot, amely létrehozza az USA értékpapír-kereskedelmére vonatkozó, jogilag érvényesíthető rendszert. A tőzsdetörvény értelmében a SEC széles körű jogosultságokkal rendelkezik az értékpapír-ágazat valamennyi vonatkozása tekintetében, így az értékpapír-kereskedők, a transzferügynökök, az elszámoló ügynökségek és az USA-beli önszabályozó szervezetek – köztük a nemzeti értéktőzsdék – nyilvántartásba vétele, szabályozása és felügyelete terén is.
                  
               
                     (11)
                  
                  
                     A tőzsdetörvény meghatározza és tiltja a piaci magatartás egyes típusait, és fegyelmi jogkörrel ruházza fel a SEC-et a szabályozott szervezetek, valamint a velük kapcsolatban álló személyek tekintetében. Emellett a tőzsdetörvény felhatalmazza a SEC-et, hogy rendszeres adatszolgáltatást írjon elő azon vállalkozások számára, amelyek értékpapírjaival nyilvánosan kereskednek. A piaci közvetítők önszabályozó szervezeteken keresztüli önszabályozása az USA szabályozási keretrendszerének egyik alapvető eleme. Az Egyesült Államok szabályozási keretrendszere értelmében az önszabályozó szervezetek mint szabályozók elsődlegesen felelősek a tagjaik üzleti tevékenységére irányadó szabályok kialakításáért és nyomon követéséért.
                  
               
                     (12)
                  
                  
                     A tőzsdetörvény értelmében valamennyi nyilvántartásba vett nemzeti értéktőzsdének képesnek kell lennie arra, hogy tagjaival, valamint a tagjaival kapcsolatban álló személyekkel betartassa a tőzsdetörvényt, annak végrehajtási rendelkezéseit és saját szabályait. A nemzeti értéktőzsdék folyamatos felügyelete keretében a SEC értékeli az egyes tőzsdék képességét arra, hogy vizsgálják saját tagjaikat és azok kereskedési tevékenységét. A nemzeti értéktőzsde ezenkívül köteles eljárni minden olyan esetben, amikor tagjai megsérthették a piaci szabályokat vagy a szövetségi értékpapírtörvényeket, továbbá az esetleges szabály- és jogsértést köteles bejelenteni a SEC-nél.
                  
               
                     (13)
                  
                  
                     Tagjai megfelelésének biztosításával kapcsolatos kötelezettsége keretében a nemzeti értéktőzsde feladata a tőzsdetörvényben és annak végrehajtási rendelkezéseiben foglalt szabályok megsértésének kivizsgálása és szankcionálása. A SEC ezenkívül saját hatáskörében jogosult kivizsgálni és szankcionálni a tőzsdetörvényben és annak végrehajtási rendelkezéseiben foglalt szabályok megsértését. Az önszabályozó szervezeti szabályokat szintén a SEC vizsgálja felül. A tőzsdetörvény 19. szakaszának h) pontja értelmében a SEC szankciókat szabhat ki azokra az önszabályozó szervezetekre, amelyek észszerű indokolás vagy mentség nélkül elmulasztották biztosítani, hogy valamely tag vagy a vele kapcsolatban álló személy megfeleljen az önszabályozó szervezet szabályainak.
                  
               
                     (14)
                  
                  
                     A tőzsdetörvény 21. cikke értelmében a SEC jogosult kivizsgálni az önszabályozó szervezet szabályainak megsértését, és szankciókat alkalmazhat az önszabályozó szervezet szabálysértő tagjaival szemben. Az önszabályozó szervezetek folyamatos felügyelete keretében a SEC értékeli az egyes nemzeti értéktőzsdék képességét arra, hogy felügyeljék saját tagjaikat és azok kereskedési tevékenységét. A nemzeti értéktőzsde köteles a szabályváltozásokról tájékoztatni a SEC-et.
                  
               
                     (15)
                  
                  
                     A hatékony jogérvényesítés tekintetében a SEC széles körű vizsgálati jogosultságokkal rendelkezik a szövetségi értékpapírtörvények, ezen belül a tőzsdetörvényben és annak végrehajtási rendelkezéseiben foglalt szabályok vélt vagy valós megsértése esetén. A SEC felügyeleti hatáskörében jogosult bekérni a szabályozott szervezetek nyilvántartásait. Ezenkívül az USA teljes területére kiterjedő idézési jogkörében a SEC iratok bemutatására és vallomástételre szólíthat fel bármely személyt vagy szervezetet. A szövetségi értékpapírtörvények megsértése, ezen belül bennfentes kereskedelem és piaci manipuláció esetén a SEC jogosult jogérvényesítési intézkedéseket hozni szövetségi kerületi bíróságon indított polgári peres eljárás, vagy a SEC közigazgatási bírája előtti közigazgatási eljárás kezdeményezésével. Polgári peres eljárás esetén a SEC kezdeményezheti a jogosulatlanul szerzett haszon visszafizettetését, a határozathozatalig terjedő időszakra szóló kamat megfizettetését, pénzbírság kiszabását, eltiltást és egyéb járulékos jogorvoslat kiszabását, például az alperes elszámoltatását.
                  
               
                     (16)
                  
                  
                     A közigazgatási eljárásban kiszabható szankciók közé tartozik a megrovás, a tevékenység korlátozása, a bírság, a jogosulatlanul szerzett haszon visszafizettetése, a személyi eltiltás és a szervezet törlése a nyilvántartásból. A SEC jogérvényesítési intézkedést hozhat az önszabályozó szervezettel szemben az előírt feladatkör ellátásának elmulasztásáért vagy nem megfelelő ellátásáért. Ezen túlmenően a SEC felhatalmazással rendelkezik arra, hogy a vizsgálat vagy nyomozás során bármikor összehangolja jogérvényesítési intézkedéseit hazai és nemzetközi társhatóságaival, ideértve azt is, hogy az ügyet büntetőeljárás lefolytatása céljából az Egyesült Államok Igazságügyi Minisztériumához vagy kivizsgálás céljából más büntető- vagy szabályozó szervhez utalja. Ezenkívül a SEC a birtokában lévő nem nyilvános információkat átadhatja belföldi és nemzetközi társhatóságainak.
                  
               
                     (17)
                  
                  
                     Az USA jogi és felügyeleti keretrendszere a bennfentes kereskedelem és a piaci manipuláció formájában megnyilvánuló piaci visszaélések megelőzésével is biztosítja a piacok átláthatóságát és integritását. Ez a jogi és felügyeleti keretrendszer tiltja az olyan magatartást, amely a piacok működésének torzulását eredményezheti, beleértve a piaci manipulációt és a hamis vagy félrevezető információk közlését. A jogi és felügyeleti keretrendszer arra is felhatalmazza a SEC-t, hogy jogérvényesítési intézkedéseket hozzon az ilyen magatartásokkal szemben.
                  
               
                     (18)
                  
                  
                     A Bizottság tehát megállapítja, hogy a nemzeti értéktőzsdék folyamatos és hatékony felügyelet és végrehajtás hatálya alá tartoznak az USA-ban.
                  
               
                     (19)
                  
                  
                     A 648/2012/EU rendelet 2a. cikkében meghatározott feltételek ezért a SEC által az USA-ban engedélyezett és felügyelt nemzeti értéktőzsdék tekintetében teljesülnek.
                  
               
                     (20)
                  
                  
                     Ez a határozat az elfogadásakor az USA-ban alkalmazandó, a nemzeti értéktőzsdékre vonatkozó, jogilag kötelező érvényű követelményeken alapul. A Bizottság az ESMA-val együttműködve továbbra is rendszeresen nyomon követi a nemzeti értéktőzsdékre vonatkozó felügyeleti és végrehajtási intézkedéseket, valamint azon feltételek teljesülését, amelyek alapján e határozatot meghozta.
                  
               
                     (21)
                  
                  
                     Az USA-beli nemzeti értéktőzsdékre alkalmazandó jogi és felügyeleti keretrendszer rendszeres felülvizsgálata nem érinti annak a lehetőségét, hogy a Bizottság bármikor specifikus felülvizsgálatot végezzen, amennyiben releváns fejlemények szükségessé teszik az e határozattal biztosított egyenértékűség Bizottság általi újraértékelését. Az újraértékelés e határozat hatályon kívül helyezését eredményezheti.
                  
               
                     (22)
                  
                  
                     Az e határozatban előírt intézkedések összhangban vannak az Európai Értékpapír-bizottság véleményével,
                  
               ELFOGADTA EZT A HATÁROZATOT:
         
            1. cikk
            A 648/2012/EU rendelet 2. cikke 7. pontjának alkalmazásában az Amerikai Egyesült Államok Értékpapír- és Tőzsdebizottságánál nyilvántartásba vett és e határozat mellékletében meghatározott nemzeti értéktőzsdék hatékony felügyelet és végrehajtás hatálya alá tartoznak, és olyan, jogilag kötelező érvényű követelményeknek felelnek meg, amelyek egyenértékűek a 2014/65/EU irányelv III. címében megállapított követelményekkel.
         
         
            2. cikk
            Ez a határozat az Európai Unió Hivatalos Lapjában való kihirdetését követő huszadik napon lép hatályba.
         
         
            Kelt Brüsszelben, 2022. április 4-én.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 201., 2012.7.27., 1. o.
         
         
            (2)  Az Európai Parlament és a Tanács 2014/65/EU irányelve (2014. május 15.) a pénzügyi eszközök piacairól, valamint a 2002/92/EK irányelv és a 2011/61/EU irányelv módosításáról (HL L 173., 2014.6.12., 349. o.).
      
      
         
            MELLÉKLET
            
               Az Egyesült Államok Értékpapír- és Tőzsdebizottságánál nyilvántartásba vett és a szabályozott piacokkal egyenértékűnek tekintett nemzeti értéktőzsdék:
            
            
                        a)
                     
                     
                        BOX Exchange LLC,
                     
                  
                        b)
                     
                     
                        Cboe BZX Exchange, Inc.,
                     
                  
                        c)
                     
                     
                        Cboe C2 Exchange, Inc.,
                     
                  
                        d)
                     
                     
                        Cboe EDGX Exchange, Inc.,
                     
                  
                        e)
                     
                     
                        Cboe Exchange, Inc.,
                     
                  
                        f)
                     
                     
                        Miami International Securities Exchange, LLC,
                     
                  
                        g)
                     
                     
                        MIAX Emerald, LLC,
                     
                  
                        h)
                     
                     
                        MIAX PEARL, LLC,
                     
                  
                        i)
                     
                     
                        Nasdaq GEMX, LLC,
                     
                  
                        j)
                     
                     
                        Nasdaq ISE, LLC,
                     
                  
                        k)
                     
                     
                        Nasdaq BX, Inc.,
                     
                  
                        l)
                     
                     
                        Nasdaq MRX, LLC,
                     
                  
                        m)
                     
                     
                        Nasdaq PHLX, LLC,
                     
                  
                        n)
                     
                     
                        Nasdaq Options Market, LLC,
                     
                  
                        o)
                     
                     
                        NYSE American Options, LLC és
                     
                  
                        p)
                     
                     
                        NYSE Arca, Inc.